钦定古今图书集成/理学汇编/经籍典/第075卷 > 晋王弼周易略例 > 《略例下篇》
## 钦定古今图书集成/理学汇编/经籍典/第075卷 > 晋王弼周易略例 > 《略例下篇》

凡体具四德者，则转以胜者为先，故曰：“元亨利贞”也。
其有先贞而后亨者，由于贞也。凡阴阳者，相求之物
也。近而不相得者，志各有所存也。故凡阴阳二爻，率
相比而无应，则近而不相得。有应则虽远而相得。然
时有险易，卦有小大，同救以相亲，同辟以相疏，故或
有违斯例者也。然存时以考之，义可得也。

凡《彖》者，统论一卦之体者也。《象》者，各辨一爻之义者
也。故《履》卦六三为《兑》之主，以应于干，成卦之体，在斯
一爻，故《彖》叙其应，虽危而“亨”也。《象》则各言六爻之义，
明其吉凶之行。去六三成卦之体而指说一爻之德，
故危不获亨而见咥也。《讼》之九二，亦同斯义。

凡《彖》者，通论一卦之体者也。一卦之体必由一爻为
主，则指明一爻之美以统一卦之义，《大有》之类是也。
卦体不由乎一爻，则全以二体之义明之，《丰》卦之类
是也。

凡言“无咎”者，本皆有咎者也，防得其道，故得无咎也。
言“无咎”者，本亦有咎，由吉故得免也。“无咎吉”者，先免
于咎而后吉从之也。或亦处得其时，吉不待功，不犯
于咎则获吉也。或有罪自己招，无所怨咎，亦曰“无咎。”
故《节六三》曰：“不节若，则嗟若，无咎。”《象》曰：“不节之嗟，又
谁咎也。”此之谓矣。